b'\n_START_ARTICLE_\nPankkilakko\n_START_PARAGRAPH_\nPankkilakko tarkoittaa pankin toimihenkil\xc3\xb6iden lakkoa.\n_START_SECTION_\nPankkilakot Suomessa\n_START_PARAGRAPH_\nSuomen ja Pohjoismaiden ensimm\xc3\xa4inen pankkilakko alkoi 31.1.1963. Ty\xc3\xb6taistelu kesti kolme p\xc3\xa4iv\xc3\xa4\xc3\xa4. Lakon taustalla olivat edellisen syksyn johtavien virkamiesten suuret palkankorotukset. Ne johtivat palkankorotusvaatimuksiin muillakin aloilla. Pankkimiesliiton korotusvaatimus oli miehille 29\xe2\x80\x9346\xc2\xa0% ja naisille 46\xe2\x80\x9367\xc2\xa0%. N\xc3\xa4iden lis\xc3\xa4ksi vaadittiin 4\xc2\xa0%:n yleiskorotusta. Lakko p\xc3\xa4\xc3\xa4ttyi sovintoon, jossa miesten palkkoja korotettiin 14\xe2\x80\x9327\xc2\xa0% ja naisten 21\xe2\x80\x9337\xc2\xa0%. N\xc3\xa4m\xc3\xa4 luvut sis\xc3\xa4lsiv\xc3\xa4t 4\xc2\xa0%:n yleiskorotuksen._NEWLINE_Suomen toinen pankkilakko k\xc3\xa4ytiin toukokuun alussa 1973. Se kesti kaksi viikkoa. Lakko merkitsi yhteiskunnassa merkitt\xc3\xa4v\xc3\xa4\xc3\xa4 mullistusta. Henkil\xc3\xb6asiakkaat nostivat ennen lakkoa tileilt\xc3\xa4\xc3\xa4n suuria m\xc3\xa4\xc3\xa4ri\xc3\xa4 k\xc3\xa4teist\xc3\xa4. Setelien m\xc3\xa4\xc3\xa4r\xc3\xa4 kasvoi suuresti. Lakkoilulla saatu etu j\xc3\xa4i pieneksi. Ty\xc3\xb6nantajan korkein palkankorotustarjous ennen lakkoa oli ollut 100 mk/kk tai 5,2\xc2\xa0%. Lakon j\xc3\xa4lkeinen sopimus toi 110 mk/kk tai 5,2\xc2\xa0%._NEWLINE_Vuonna 1990 koettiin kolmas pankkilakko. Se alkoi Pankkitoimihenkil\xc3\xb6liiton julistamalla ylity\xc3\xb6kiellolla ja ns. italialaisella lakolla, jossa ty\xc3\xb6t\xc3\xa4 tehtiin hidastellen, mik\xc3\xa4 heikensi pankin antamaa palvelua. 19.1.1990 alkoi laaja-alainen maksuv\xc3\xa4lityssaarto. Maksujen v\xc3\xa4litys pankkiryhmien v\xc3\xa4lill\xc3\xa4 lopetettiin. Vastatoimena ty\xc3\xb6nantajaliitto julisti ty\xc3\xb6sulun 1.2.1990 alkaen. Samana p\xc3\xa4iv\xc3\xa4n\xc3\xa4 alkoi lakko. Ty\xc3\xb6sulku koski valtaosaa Pankkitoimihenkil\xc3\xb6liiton j\xc3\xa4senist\xc3\xa4. Lakko lopetti yritysten rahaliikenteen miltei kokonaan. 1970-luvun kaltaista k\xc3\xa4teisen nostorynt\xc3\xa4yst\xc3\xa4 ei nyt koettu, koska asiakkailla oli jo runsaasti pankkikortteja, joilla he voivat maksaa ostoksensa. Lakon aikana moni ty\xc3\xb6nantaja maksoi ty\xc3\xb6ntekij\xc3\xb6iden palkat k\xc3\xa4teisen\xc3\xa4 palkkapusseissa kuten ennen vanhaan. Lakosta tuli pitk\xc3\xa4, ja se loppui vasta 4.3.1990. Liiton palkankorotusvaatimus oli ollut 10\xc2\xa0%. Siihen ei p\xc3\xa4\xc3\xa4sty, vaan korotukseksi tuli maaliskuusta alkaen 3,25\xc2\xa0% ja kes\xc3\xa4kuussa 2,75\xc2\xa0% lis\xc3\xa4\xc3\xa4. Ty\xc3\xb6nantajien sovintoesitykseen n\xc3\xa4hden lakkoilulla saatiin alle 10 markan palkankorotus kuukaudessa. Lakonaikainen ansionmenetys ei sill\xc3\xa4 korvautunut._NEWLINE_Postipankki sai pankkilakoista kilpailuetua. Koska Postipankin henkil\xc3\xb6st\xc3\xb6 ei kuulunut Pankkitoimihenkil\xc3\xb6liittoon, Muiden pankkien ollessa suljettuina Postipankit pysyiv\xc3\xa4t auki lakkojen ajan. Merkitt\xc3\xa4v\xc3\xa4 m\xc3\xa4\xc3\xa4r\xc3\xa4 asiakkaista ja rahoista siirtyi muista pankeista Postipankin suuntaan. Ty\xc3\xb6taistelut olivatkin Postipankille merkitt\xc3\xa4vi\xc3\xa4 markkinointitilaisuuksia._NEWLINE_Viikonlopputy\xc3\xb6n ehdoista ja palkankorotuksista aiheutuneet erimielisyydet johtivat pankkilakkoon vuoden 2017 lopussa. Lakko kesti vuoden kaksi viimeist\xc3\xa4 arkip\xc3\xa4iv\xc3\xa4\xc3\xa4 ja jatkui yhden arkip\xc3\xa4iv\xc3\xa4n tauon j\xc3\xa4lkeen tammikuun alussa. Tammikuun lakko sulki Aktian, Nordean ja Danske Bankin konttorit sek\xc3\xa4 suurimman osan Osuuspankkien konttoreista. Ty\xc3\xb6taisteluun johti erimielisyys viikonlopputy\xc3\xb6st\xc3\xa4, varsinkin lauantaity\xc3\xb6st\xc3\xa4. Ty\xc3\xb6nantajapuoli halusi sijoittaa ty\xc3\xb6ntekij\xc3\xb6iden ty\xc3\xb6vuoroja kaikille viikonp\xc3\xa4iville, kun taas ty\xc3\xb6ntekij\xc3\xa4puoli vaati, ett\xc3\xa4 viikonlopputy\xc3\xb6 pysyisi vapaaehtoisena kuten se oli siihen asti ollutkin. Ty\xc3\xb6ntekij\xc3\xb6iden ja ty\xc3\xb6nantajien yhdess\xc3\xa4 teett\xc3\xa4m\xc3\xa4n kyselyn mukaan asiakkaista kaksi kolmasosaa halusi pankkipalvelua iltaisin ja viikonloppuisin. Ty\xc3\xb6nantajapuolen mukaan viikonlopputy\xc3\xb6n k\xc3\xa4ytt\xc3\xb6 oli kuitenkin ollut rajoittunutta, koska ehdoista ei ollut pystytty riitt\xc3\xa4v\xc3\xa4sti sopimaan.'